Notte de atonzu

In su chelu una luna velada
e in terra in sa notte serena
una bianca dulzura
comente latte ’e frisca murghidura.
Finida fit sa pena
de su duru tribagliu e sa zente
fit totta recuida manu manu
intro sas domos tranquillamente.
S’intendiat luntanu
s’appeddigu ’e unu cane:
bessiat dae calchi gianna aperta
illuminende tottu su giannile
sa lugh’e su foghile
ue cun pagu pane
chenaiat sa zente tranquilla.
Essiat dae sas bassas cobelturas
che nebida su fumu
e curriat in tottas sas carreras
su bonu profumu
de sa castanza noa cott’a rustu
in sas illuminadas zimineras.